הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 60, 2017-06-07 09:50

מכלוף מיקי זוהר: אני פותח את הדיון בוועדה לצדק חלוקתי ושוויון חברתי.

מכלוף מיקי זוהר: הנושא שלנו היום הוא בחינת הטענות לקיפוח והפקעת מחירי הטיסה לחסידי ברסלב – וגם לאזרחים שהם לא חסידים – שנוסעים לאומן בראש השנה.

מכלוף מיקי זוהר: אני נוסע כל שנה לאומן, אבל לא בראש השנה, אלא בראש חודש אלול.

מכלוף מיקי זוהר: אני עושה את זה כבר הרבה מאוד שנים, ואני זוכה למחיר הוגן, כי אני נוסע בשלב שעדיין אין את הפקעת המחירים.

מכלוף מיקי זוהר: אבל אנחנו יודעים שיש נהירה ממדינת ישראל לאומן בראש השנה.

מכלוף מיקי זוהר: מדובר בעשרות אלפי אנשים שנוסעים מדי שנה לבקר שם, מתוך אמונה חזקה שזה יום מאוד מיוחד.

מכלוף מיקי זוהר: ולצערנו הרב נוצר מצב שביום הזה המחירים מאמירים ועולים בצורה מאוד משמעותית ולא פרופורציונלית ביחס למחיר הרגיל.

מכלוף מיקי זוהר: אני שמעתי מספר טענות שלא כל כך מצאו חן בעיניי, שעוד נרחיב עליהן.

מכלוף מיקי זוהר: אני חושש שיש פה תיאום מחירים, אני חושש שמנצלים את הרצון של האנשים הרבים להגיע לאומן בראש השנה ומפקיעים את המחירים במכוון.

מכלוף מיקי זוהר: אני חושש שהדבר הזה צריך להיבדק בצורה מאוד מעמיקה.

מכלוף מיקי זוהר: תכף נשמע את הטענות של הגורמים הרלוונטיים, אבל קודם נשמע את הטענות של החסידים שהגיעו לכאן.

מכלוף מיקי זוהר: נחמן, בבקשה.

<נחמן בנשעיה: בוקר טוב.

<נחמן בנשעיה: הדברים הם מאוד פשוטים, כפי שהגדרת בדרך הכי ברורה.

<נחמן בנשעיה: אם אני טס מחר בבוקר לאומן יעלה לי כרטיס פחות מ-00 שקל.

<נחמן בנשעיה: לעומת זאת, בראש השנה אין כרטיס בפחות מ-700 דולר, שזה מעל 3,000 שקלים.

<נחמן בנשעיה: ההיגיון אומר שזה צריך להיות בדיוק להפך: כשיש לך קבוצה גדולה מגובשת שנוסעת הכרטיס אמור להיות זול יותר.

<נחמן בנשעיה: אלה העובדות ועליהן אין אף אחד שחולק, והטענות הן רק לגבי השאלה למה זה קורה.

<נחמן בנשעיה: העובדה הברורה היא שהמחירים הם פי שלושה מאשר כל השנה.

<נחמן בנשעיה: הבעיה העיקרית בכל העניין הזה היא שאין שקיפות של הדברים.

<נחמן בנשעיה: היום הכול שקוף, היום אי אפשר לעשות כמעט שום דבר בלי שהוא מפורסם.

<נחמן בנשעיה: אלא שבתחום הזה יש עדיין כמה חברות, שמנהלות את התעשייה הזאת בצורה.

<נחמן בנשעיה: .. אני לא רוצה להשתמש במילה קרטל, כי אני לא יודע אם זה נכון במאה אחוז, אבל זה לחלוטין נראה כמו קרטל.

<נחמן בנשעיה: יש שלוש-ארבע חברות, והמחירים לא זזים משנה לשנה - - -

דוד ביטן: איזה חברות?

<נחמן בנשעיה: אל על, ישראייר, סאן דור, שהיא חברה בת של אל על.

<נחמן בנשעיה: וכל זה קורה מול האוקראינים.

<נחמן בנשעיה: מטוס ישראלי צריך להתנהל מול מטוס אוקראיני.

<נחמן בנשעיה: זאת אומרת, יש לך 12,000 מקומות מישראל ויש הסכם עם אוקראינה על 12,000 מקומות.

<נחמן בנשעיה: זאת אומרת, יצרו סוג של שוק סגור מלאכותי, שבעצם אתה לא יכול להביא שחקנים נוספים - -

מכלוף מיקי זוהר: 24,000 איש.

<נחמן בנשעיה: בדיוק.

<נחמן בנשעיה: - - ובתוך המשחק הזה יש מחיר אחיד.

<נחמן בנשעיה: לצורך העניין, ההסכם של עכשיו, של ראש השנה הקרוב של חברת פי-אס האוקראינית עומד על 660 דולר, צבועים כבר.

<נחמן בנשעיה: ואצל הישראלים זה קצת יותר.

מכלוף מיקי זוהר: תודה, אדוני.

מכלוף מיקי זוהר: יש עוד דוברים שרוצים לתאר את המצב?

מכלוף מיקי זוהר: בבקשה, אדוני.

<בצלאל עמואל: שלום, אני בצלאל עמואל, אני מייצג מספר סוכני נסיעות וחסידי ברסלב שרוצים לטוס בזול.

<בצלאל עמואל: אני בעצמי טס מדי שנה לאומן ואני אשתדל לדבר בשם האנשים הפשוטים ולאו דווקא בשם החברות.

<בצלאל עמואל: כמו שהזכרת, חסידי ברסלב יעשו כל מחיר כדי לטוס לאומן, והחברות יודעות את זה ולכן לא אכפת להן להפקיע מחירים.

<בצלאל עמואל: גם אם זה יעלה 1,000 דולר, חסיד ברסלב ימסור את הנפש שלו ויעבוד בעבודות נוספות כדי לממש את זה.

<בצלאל עמואל: מחיר של כרטיס הלוך ושוב לשבוע נכון להיום זה בסביבות 200 דולר, בעוד שבשבוע של ראש השנה זה בסביבות 980 דולר, כאשר אותה טיסה באותם תאריכים מניו-יורק לאומן עולה 1,100 דולר – כאשר זמן הטיסה מניו-יורק הוא עשר שעות, לעומת שלוש שעות מכאן.

מכלוף מיקי זוהר: אין בכלל שאלה שיש פה קרטל ויש פה תיאום מחירים.

מכלוף מיקי זוהר: וכל טענה שלא תיטען אפשר להפריך אותה בארבע שניות.

מכלוף מיקי זוהר: זה פשוט ברור מאליו; מגיע מועד שיש לו ביקוש ונעשה פה תיאום מחירים.

מכלוף מיקי זוהר: אני יכול להתחבר לכך שמבחינה עסקית מנצל יתרון – אבל עד גבול מסוים.

מכלוף מיקי זוהר: יש רצון עז לנסוע במועד מסוים ואמנם רוצים להרוויח קצת יותר, אבל הייתי יכול לחיות עם 10%, 20%, אפילו 30% תוספת מחיר.

מכלוף מיקי זוהר: אבל 400% תוספת מחיר?

מכלוף מיקי זוהר: 500% תוספת מחיר?

מכלוף מיקי זוהר: זה משהו ש - - -

דוד ביטן: השאלה מה אנחנו יכולים לעשות כדי להשפיע.

מכלוף מיקי זוהר: תכף ניכנס לפתרונות.

<בצלאל עמואל: רציתי לדבר על הטיסות הסדירות.

<בצלאל עמואל: גם בזה מדברים על היצע וביקוש, אבל זה לא נכון, כי יש היצע מאוד גדול, ועובדה שכל ההיצע הולך לצ'רטרים, שזה הטיסות השכורות.

<בצלאל עמואל: לגבי הצ'רטרים, ההסכם "שמיים פתוחים" לא עובד בימים של ראש השנה.

<בצלאל עמואל: הוא עובד כל השנה, אבל בראש השנה אין סיכוי לאף סוכן...

<בצלאל עמואל: אני לא בא לפגוע בחברים שלי פה, אבל יש רק שלושה סוכנים שיכולים לארגן צ'רטרים בראש השנה, שהם "דרך צדיקים", "נתיבים" ו"רביבוס"; ואף סוכן אחר, גדול ככל שיהיה, כולל חברות כמו "דיזנהויז", לא יכול לקבל צ'רטרים.

מכלוף מיקי זוהר: אגב, הבנתי שיש עוד פתרון, קונקשנים, שגם אותו לא מאפשרים.

<בצלאל עמואל: מרשי, מי שאני מייצג אותו, חברת "אומן אייר", השיג קונקשנים מטורקיה, השיג כבר אישורי נחיתה, אבל אנשים התקשרו אליו ואמרו לו "אתה לא תצליח לעשות קונקשנים מאורגנים", והוא באמת לא הצליח: יום לפני הטיסה ביטלו לו את אישורי הנחיתה בקייב.

<בצלאל עמואל: עכשיו, כל אחד מאשים את השני – ישראל אומרים שזה קייב, קייב אומרים שזה ישראל – אבל בתכלס - - -

מכלוף מיקי זוהר: אף אחד לא חושב שקייב, חלילה, מתנהלים בצורה מושחתת, אנחנו לא אומרים את זה.

מכלוף מיקי זוהר: אבל אנחנו כן חושבים שלשלטונות שם באוקראינה ולשדה התעופה בקייב יש חלק חשוב בעניין הזה, וגם הם יידרשו להיכנס לסוגיה הזאת בצורה מסוימת, זה ברור.

<נחמן בנשעיה: זה בעצם הכוח העיקרי של הבית הזה – העלאת הנושא הזה.

<נחמן בנשעיה: כי בסופו של דבר הכול נסגר עם הרגולציה והיחסים בין המדינות.

<נחמן בנשעיה: אוקראינה, כידוע, היא לא מדינה כמו ישראל מבחינת היררכיה ושלטון, אבל בסופו של דבר כל הצדדים נהנים מהבלגן שקורה.

<נחמן בנשעיה: ואם תהיה החלטה שרוצים לסדר את השוק הזה ולהפוך אותו לשוק משוכלל, אז ברגע שמשרד התחבורה, ביחד עם רשות שדות התעופה, ייכנסו לעניין הזה, הדבר הזה ייפתר בתוך יום.

מכלוף מיקי זוהר: תודה.

מכלוף מיקי זוהר: אני חושב שהמסר ברור ואני חושב שהאינפורמציה ברורה.

מכלוף מיקי זוהר: כדאי לשמוע את משרדי הממשלה ואת הגורמים הרלוונטיים שעוסקים בזה.

מכלוף מיקי זוהר: אני רוצה לשמוע קודם כול את אילנה מזרחי, מנהלת מחלקה בכירה ברשות להגנת הצרכן.

מכלוף מיקי זוהר: מה עמדתך לגבי הסוגיה שלפנינו.

<אילנה מזרחי: עד היום הרשות להגנת הצרכן מבצעת אכיפה על הוראות אופרטיביות שקבועות בחוק הגנת הצרכן, שמתבטאות יותר ביחסים שבין הצרכן לעוסק.

<אילנה מזרחי: בתקופה האחרונה הרשות להגנת הצרכן כן התחילה לבחון את הסוגיה של סחר הוגן, בשונה מהגנה על הצרכן – שאלה שני תפקידים שונים שיש לרשות.

<אילנה מזרחי: בנוסף, לאחרונה הרשות החלה לגבש ישיבות שהמטרה שלהן לבדוק אינדיקציה - - -

מכלוף מיקי זוהר: רק שנייה, יש לי שאלה.

מכלוף מיקי זוהר: אמרת שהמחירים ירדו ל-660 דולר, או שזה עדיין אותם מחירים כמו שנה שעברה?

<נחמן בנשעיה: לא ירדו, זה עדיין אותם מחירים.

דוד ביטן: אני לא מבין מה התפקיד של הרשות להגנת הצרכן בסיפור הזה.

<אילנה מזרחי: זה בדיוק מה שאני מנסה להסביר.

<אילנה מזרחי: עד היום הרשות להגנת הצרכן יותר התעסקה בהגנת הצרכן ופחות בסחר הוגן, ועכשיו הרשות מתחילה לבחון אינדיקציות לקיומו של מסחר בלתי הוגן.

דוד ביטן: למה רק עכשיו?

דוד ביטן: הרי זה כבר כמה שנים הסיפור הזה.

<אילנה מזרחי: זה לא מדויק להגיד שזה רק עכשיו, כי במהלך השנים היו כל מיני סיטואציות שבמהלכן הרשות עשתה פעולות של תיקונים בחוק הגנת הצרכן שכוללות טיפול במקרים של סחר בלתי הוגן.

<אילנה מזרחי: יש לכך כל מיני דוגמאות, שאחת הבולטות שבהן היא התיקון שנעשה בעניין של יחידות הנופש.

<אילנה מזרחי: כך שהרשות כן התייחסה במשך השנים למקומות שבהם התעורר איזשהו קושי והיא נתנה לזה מענה ספציפי.

מכלוף מיקי זוהר: מה עשיתם במקרה דנן?

<אילנה מזרחי: זה דברים שעדיין לא נבחנו, אלה דברים שעכשיו מתחילים להיבחן.

מכלוף מיקי זוהר: עד עכשיו לא בחנתם את הסוגיה של הטיסות לאומן בראש השנה?

<אילנה מזרחי: לי לא ידוע שהדבר הזה נבחן.

מכלוף מיקי זוהר: אז הגיע הזמן שלא רק תבדקו אלא שגם תיכנסו לעובי הקורה ותגיעו למסקנות.

מכלוף מיקי זוהר: אני כבר אומר שהוועדה דורשת שעד לראש השנה הקרוב, כלומר בחודשיים הקרובים, נקבל מסקנות ברורות שלכם לגבי הסוגיה הזאת, כולל בדיקה מעמיקה של הפרטים, ואם צריך, גם נעשה דיון המשך, כדי שתבואו להציג כאן את הנתונים שיש בידכם.

מכלוף מיקי זוהר: רשות ההגבלים העסקיים, יונתן צוויקל, בבקשה.

<יונתן צוויקל: בוקר טוב.

<יונתן צוויקל: אני מאוד אשמח לקבל את הנתונים המדויקים שהבאתם עכשיו.

<יונתן צוויקל: אנחנו נסתכל על הדברים, נבחן אותם ונחשוב אם אנחנו יכולים לסייע באיזושהי דרך.

<יונתן צוויקל: אני לא בטוח...

<יונתן צוויקל: נטענו פה טענות.

<יונתן צוויקל: .. המילה קרטל היא מילה מאוד חמורה - - -

מכלוף מיקי זוהר: אדוני, הנתונים פשוטים: טיסה בזמן רגיל עולה 200 דולר, ובראש השנה – 1,000 דולר.

מכלוף מיקי זוהר: אלה פערים של כמעט פי חמישה, כאשר המחיר אחיד כמעט לכולם והפערים הם קטנים בין כל החברות שמטיסות.

מכלוף מיקי זוהר: הצדקה לזה ברור שאין, כי הרי עלות הטיסה לא משתנה.

מכלוף מיקי זוהר: גם הטענה ששמעתי, שהטיסה הולכת מלאה וחוזרת ריקה, לא מצדיקה הכפלה בחמש, אולי רק פי שניים.

מכלוף מיקי זוהר: כך שברור שיש פה בעיה.

דוד ביטן: אני רוצה להבין מה היכולת שלנו להשפיע על האוקראינים.

דוד ביטן: יש לנו בכלל יכולת כזאת?

<יונתן צוויקל: אני חושב שזו שאלה שיותר מכוונת לרשות התעופה האזרחית.

מכלוף מיקי זוהר: תכף נשמע גם אותם.

<קריאה: אם חברת אל על תטיס ב-400 דולר אז לאוקראינים לא תהיה ברירה והם יהיו חייבים להוריד את המחיר גם ל-400 דולר.

דוד ביטן: בצורה הזאת?

<קריאה: בוודאי.

<קריאה: כי אז יש תחרות.

מכלוף מיקי זוהר: אז אנחנו נבקש גם מהרשות להגבלים עסקיים לנסות להיכנס לעובי הסוגיה עד ראש השנה ולנסות להשיג ממצאים כמיטב יכולתכם.

מכלוף מיקי זוהר: אני יודע שאתם לא יכולים לעשות דברים בן רגע ואני יודע שהבדיקות שלכם הן מאוד מעמיקות, אבל עדיין חשוב לנו - - -

דוד ביטן: יש פה נציג של משרד התחבורה?

מכלוף מיקי זוהר: בטח.

דוד ביטן: למה אתם לא עושים כלום בעניין הזה?

מכלוף מיקי זוהר: רשות תעופה אזרחית, דני מורג, בבקשה.

<דני מורג: בוקר טוב.

<דני מורג: רשות התעופה האזרחית היא יחידת סמך במשרד התחבורה והיא אחראית על מתן היתרי הפעלה לחברות התעופה.

<דני מורג: לגבי הטיסות לאומן, נתנו היתרי הפעלה לשבע חברות – ארבע חברות אוקראיניות ושלוש חברות ישראליות.

<דני מורג: אז אמנם הזכירו פה קרטל ותיאום מחירים - - -

<בצלאל עמואל: אבל זה לא בראש השנה, זה כל השנה.

<דני מורג: תן לי לסיים.

<דני מורג: הזכירו פה קרטל ותיאום מחירים, אבל לדעתי ככלכלן זה די מסובך לעשות קרטל כשיש שבע חברות - - -

מכלוף מיקי זוהר: סליחה, רגע, מה זאת אומרת מסובך?

מכלוף מיקי זוהר: מה מסובך בזה?

מכלוף מיקי זוהר: לא הבנתי את הטענה.

דוד ביטן: מה פתחתם בעצם?

דוד ביטן: שיותר אנשים ייסעו - - - ?

<דני מורג: אם תיתנו לי להסביר - - -

מכלוף מיקי זוהר: יש יותר אנשים שרוצים לנסוע, אבל המחיר לא משתנה, כלומר, התחרות לא קורית בפועל.

מכלוף מיקי זוהר: ואתה יודע מה, אני גם שמעתי שכל שנה כמות הנוסעים גדלה וגם אם תפתחו עוד שבע, לא בטוח שזה יספיק.

מכלוף מיקי זוהר: לכן הטענה שהפתיחה שלכם מנעה תיאום מחירים או מחיר אחיד, היא לא טענה נכונה.

דוד ביטן: אז תבטלו להם את היתר ההפעלה – גם לאוקראינים וגם לישראלים – עד שיפתרו את הבעיה.

דוד ביטן: זאת הסמכות שלכם.

<דני מורג: תנו לי בבקשה לסיים את ההסבר ואחר כך אני אשמח לענות על שאלות.

<דני מורג: כמו שאמרתי, יש שבע חברות – ארבע אוקראיניות ושלוש ישראליות.

<קריאה: מה השמות שלהן?

<דני מורג: רשות התעופה האזרחית לא קיבלה שום פנייה ושום טענה על תיאום מחירים או על מחירים שהם לא הוגנים.

מכלוף מיקי זוהר: לא קיבלתם טענה עד עצם היום הזה?

<דני מורג: שום דבר.

דוד ביטן: מה, אתם לא רואים את זה מתרחש בפועל?

דוד ביטן: זה רק אם טוענים טענות?

<קריאה: זה כנראה חברות קש, כי אין שמות.

<קריאה: יש שתי חברות - - -

מכלוף מיקי זוהר: שנייה, רגע, אנחנו רוצים לפתור עכשיו את הבעיה, רוצים מחיר הוגן לציבור שלנו.

מכלוף מיקי זוהר: ולא מדובר בציבור קטן, מדובר ביותר מ-24,000 איש שטסים לשם.

מכלוף מיקי זוהר: 25,000 איש ממדינת ישראל שטסים לשם – אנחנו רוצים בשבילם מחיר הוגן.

<דני מורג: קודם כול, טסים יותר מ-25,000 איש.

מכלוף מיקי זוהר: כמה טסים?

דוד ביטן: העיקר שנוסעים ללונדון ב-70 דולר.

דוד ביטן: אני בחיים לא נסעתי ללונדון ב-70 דולר.

דוד ביטן: מעניין איך נוסעים ללונדון ב-70 דולר.

<דני מורג: - - - 70,000 נוסעים במשך כל השנה, כאשר 30,000 נוסעים בטיסות מיוחדות - - -

מכלוף מיקי זוהר: בראש השנה.

מכלוף מיקי זוהר: 30,000 איש במדינת ישראל משלמים את המחיר הזה.

דוד ביטן: ולא חשבתם שצריך לפתור את הבעיה הזאת?

<דני מורג: בואו נבדוק אם יש בעיה - - -

דוד ביטן: יש בעיה.

דוד ביטן: בעיה של מחיר.

מכלוף מיקי זוהר: יש בעיה, מה יש לחשוב?

מכלוף מיקי זוהר: רוצים ממך 1,000 דולר.

מכלוף מיקי זוהר: מה לא ברור בבעיה?

דוד ביטן: לי יש הצעה: בואו נעכב את ההעברות התקציביות למשרד התחבורה עד שיפתרו את הבעיה הזאת.

דוד ביטן: אז נראה בכמה זמן תעשו את זה.

מכלוף מיקי זוהר: רעיון טוב.

דוד ביטן: יותר לא תקבלו תקציב, עד שתפתרו את הבעיה.

דוד ביטן: איפה הייתם עד עכשיו?

דוד ביטן: אתם רואים 30,000 איש שנוסעים במחיר מופקע ואתם מחכים לתלונה?

דוד ביטן: מה העניין הזה?

דוד ביטן: לאיזה תלונה אתה מחכה בכלל?

<דני מורג: סליחה, סליחה, עדיין לא הוכיחו כאן שיש מחיר מופקע.

מכלוף מיקי זוהר: מה?

מכלוף מיקי זוהר: אתה אומר את זה ברצינות?

מכלוף מיקי זוהר: טיסה לארצות הברית עולה 1,000 דולר.

מכלוף מיקי זוהר: אני משלם על שלוש שעות טיסה לאומן 1,000 דולר – אז אתה אומר לי שאין כאן הפקעת מחירים?

יעקב אשר: בצ'רטר.

מכלוף מיקי זוהר: ואני גם לא חושב שזה אפילו כולל מזוודה.

מכלוף מיקי זוהר: תגידי לי, אתה רציני כשאתה אומר לי שזה לא הפקעת מחירים?

<דני מורג: אם יש הפקעת מחירים ואם יש קרטל, נא לפנות לרשות ההגבלים העסקיים - - -

מכלוף מיקי זוהר: אה, אז אתה אומר "אותי זה לא מעניין" - - -

<דני מורג: לא אמרתי שזה לא מעניין - - -

מכלוף מיקי זוהר: אתה אחראי על הפקעת מחירים, זה המהות שלך.

<דני מורג: מי שאחראי על קרטלים והפקעת מחירים זה רשות ההגבלים - - -

מכלוף מיקי זוהר: אתה אומר, בואו נגלגל את הבעיה.

<דני מורג: לא.

<דני מורג: אני אומר שלא קיבלנו אף נתון ואף טענה ואף פנייה.

מכלוף מיקי זוהר: אז הנה, יש עכשיו ועדה בכנסת שדנה בזה.

מכלוף מיקי זוהר: אדוני מוכן לפתור את הבעיה?

<דני מורג: אם נקבל נתונים - - -

מכלוף מיקי זוהר: מה נתונים?

מכלוף מיקי זוהר: סליחה, אדוני, עם כל הכבוד, זה לא נשמע טוב בכלל.

דוד ביטן: אתם הייתם צריכים להביא נתונים.

מכלוף מיקי זוהר: זה לא נשמע טוב בכלל.

יעקב אשר: הייתם צריכים לבקש נתונים מהחברות.

מכלוף מיקי זוהר: לא צריך לבקש נתונים, אפשר פשוט להיכנס לאינטרנט, לרשום את התאריך של ראש השנה ולראות את המחיר.

דוד ביטן: אני אומר דבר מאוד פשוט: חברה שמפקיעה את המחיר בראש השנה, בטלו לה את ההיתר.

דוד ביטן: פשוט מאוד, בטל את כל ההיתרים לנסיעות לאוקראינה, גם של הישראלים וגם של האוקראינים.

מכלוף מיקי זוהר: נכון מאוד.

דוד ביטן: תעשה פעולה אחת ותראה שצ'יק-צ'ק הדברים ייפתרו.

<דני מורג: ומה יקרה אם נבטל - - -

מכלוף מיקי זוהר: שלא ייסעו.

מכלוף מיקי זוהר: אחרי שנה אחת תראה מה יקרה – הכול יסתדר.

דוד ביטן: הכול יסתדר טוב מאוד, אין לך מה לדאוג.

דוד ביטן: יש לכם סמכות ביד.

דוד ביטן: העיקר אתם מתגאים שיש "שמיים פתוחים".

דוד ביטן: "שמיים פתוחים" למי?

דוד ביטן: לאלה שנוסעים ללונדון?

מכלוף מיקי זוהר: אני אומר לך בכנות רבה – אתם לא עושים את תפקידכם נאמנה למען הציבור.

מכלוף מיקי זוהר: הרי זה התפקיד שלכם, דני, ואתם לא עושים אותו.

דוד ביטן: באמת הגזמתם הפעם.

מכלוף מיקי זוהר: 30,000 איש משלמים 1,000 דולר.

מכלוף מיקי זוהר: מדובר ב-30 מיליון דולר בשנה לחברות התעופה, על הגב של האזרחים שלנו.

<דני מורג: אני אתן לכם עוד נתון.

<דני מורג: כל הבקשות של החברות לפני ראש השנה נענו על ידינו.

<דני מורג: כך שיש פוטנציאל - - -

מכלוף מיקי זוהר: איזה בקשות?

<דני מורג: בקשות להיתרי הפעלה.

דוד ביטן: אל תיתן היתרי הפעלה, אתה צריך לבטל אותם.

דוד ביטן: לכל השנה תבטל.

מכלוף מיקי זוהר: שיהיו מחירים סבירים.

דוד ביטן: מה אתם רוצים?

דוד ביטן: להתגאות שיש לכם קו לקייב?

דוד ביטן: זה קו לקייב?

דוד ביטן: בחייך.

<דני מורג: אם אתם מציעים - - -

דוד ביטן: כן, כן, אנחנו מציעים לבטל את היתרי ההפעלה, זה ההצעה שלנו.

דוד ביטן: בטל לאוקראינה את כל היתרי ההפעלה.

דוד ביטן: לישראל ולאוקראינה.

מכלוף מיקי זוהר: לכולם.

דוד ביטן: שיהיה משבר, אין בעיה.

מכלוף מיקי זוהר: ואתה יודע מה?

מכלוף מיקי זוהר: שיביאו תכנית כלכלית להפעלת הקו, ואתה תגיד להם, חבר'ה, תראו כמה אנחנו לארג'ים, קחו 60% רווח מהעלות שלכם, תרוויחו 60%.

מכלוף מיקי זוהר: שיביאו תכנית כלכלית.

מכלוף מיקי זוהר: ואם הם יראו לך בתכנית כלכלית שיש 60% רווח ב-1,000 דולר, אני אומר לך שאני מוותר.

מכלוף מיקי זוהר: אבל אם יש 1,000% רווח אז זה לא הגיוני שאתה בכלל תאפשר קו כזה.

<קריאה: הוא עדיין חי בהכחשה שיש קרטל.

מכלוף מיקי זוהר: זה חלק אלמנטרי שלנו כרגולטור - - -

דוד ביטן: רק אם תבטל יהיה פתרון.

דוד ביטן: יהיה משבר ואז יהיה פתרון.

דוד ביטן: בטל לא השנה, פשוט תבטל.

דוד ביטן: שלא יהיה לאף אחד קו הפעלה, זה הכול.

דוד ביטן: זו בושה.

מכלוף מיקי זוהר: אני מבקש לקבל מכם בחודש הקרוב הבהרה מה נעשה בנדון.

דוד ביטן: לא, אני מבקש שתעשה ישיבה בעוד שבועיים.

דוד ביטן: שתוך שבועיים הם יביאו.

דוד ביטן: .. גם הרשות להגנת הצרכן.

דוד ביטן: טוב שנזכרתם שיש בעיה.

דוד ביטן: איזה מין דבר זה?

מכלוף מיקי זוהר: חבר הכנסת יעקב אשר, בבקשה.

יעקב אשר: אני מודה לך על הישיבה הזאת, אני חושב שהיא - - -

דוד ביטן: אני הולך לוועדת החוקה, אני מקווה שאתה תקבל החלטות.

דוד ביטן: .. שתוך שבועיים כולם יבואו לפה.

יעקב אשר: אם יש תפקיד של הוועדה הזאת, זאת אחת הדוגמאות היותר טובות של דברים שצריך לטפל בהם בוועדה.

יעקב אשר: אני רוצה לחדד את העניין, כדי שנבין – אנשים פה משלמים יקר בצורה ללא שום פרופורציה רק בגלל דבר אחד: בגלל האמונה שלהם.

יעקב אשר: אנשים עוזבים את ביתם, אנשים שיש להם בית יפה ומרווח, והולכים וישנים שם בתנאי פנימייה בראש השנה.

יעקב אשר: הם עוזבים את משפחותיהם ובאים, בגלל שהם מאמינים שהתפילה שם חשובה.

יעקב אשר: וקורה מצב שמאן דהוא אומר, אתם יודעים מה, יש אנשים מאמינים, הם צריכים להגיע למקום מסוים, בואו נעשה על זה קופה.

יעקב אשר: עכשיו, בוא נחשוב על הכותל המערבי.

יעקב אשר: בחגים, בחול המועד, מאות אלפי אנשים מגיעים לכותל המערבי.

יעקב אשר: תחשבו מה היה קורה אם היה מחיר נפרד לחול המועד, שבמקום חמישה שקלים שמשלמים באוטובוס פנימי בתוך ירושלים היו משלמים 25 שקלים.

יעקב אשר: איך זה נראה?

יעקב אשר: עכשיו, זה לא מעניין אותי אם תקרא לזה קרטל או משהו אחר, לא צריך להיות כזה כלכלן גדול כדי להבין מה קורה שם.

יעקב אשר: ולכן צודק היושב-ראש וצודק ידידי דוד ביטן – צריך לעשות פה פעולה אגרסיבית.

מכלוף מיקי זוהר: אנחנו נעשה, אנחנו לא נוותר.

יעקב אשר: יושבים כאן אנשים שבאמת זה מעניין אותם, ואומרים לך "תבטל את הטיסות, תיצור משבר".

יעקב אשר: כי אחרי המשבר הזה יגיע הפתרון.

יעקב אשר: אם יביאו שהולכים פה בצורה אגרסיבית, הם לא ינצלו את האמונה של האנשים כדי לעשות כסף.

מכלוף מיקי זוהר: מדובר פה על 30,000 איש, לא 100 איש וגם לא 1,000 איש.

מכלוף מיקי זוהר: 30,000 איש ממדינת ישראל.

יעקב אשר: אם זה היה 1,000 איש הם לא היו מעלים את המחירים.

יעקב אשר: אבל הם יודעים שזה 30,000 איש.

מכלוף מיקי זוהר: זה פשוט לא הגיוני.

<קריאה: סליחה, אפשר לדעת מי שבע החברות?

<קריאה: יש להן שמות?

<קריאה: אפשר לקבל את הרשימה?

מכלוף מיקי זוהר: אדוני, אני יכול לומר לך שאני מופתע שהדיון הזה לא קרה עד עכשיו בכנסת.

מכלוף מיקי זוהר: זה באמת משהו מהותי.

מכלוף מיקי זוהר: אני אומר לכם שאנחנו לא נירגע עד ראש השנה אם לא יחול שינוי משמעותי בעניין הזה, שבמסגרתו חברות התעופה יצטרכו להיפרד מכמה עשרות מיליוני שקלים.

מכלוף מיקי זוהר: אם לא, אנחנו ניפרד מחברות התעופה, ויכול להיות שאתם תיתנו היתר לחברות תעופה אחרות, דווקא חברות אחרות מאלו שעושות היום את השירות הזה, שיעשו קונקשנים.

מכלוף מיקי זוהר: כל חברת תעופה שרוצה.

מכלוף מיקי זוהר: אולי החבר'ה האלה יצטרכו להמתין שעתיים-שלוש בשדה התעופה, אבל הם ירוויחו 700-600 דולר כל אחד.

מכלוף מיקי זוהר: תאמינו לי שכולם יסכימו לזה.

מכלוף מיקי זוהר: חבר הכנסת גואטה, בבקשה.

יגאל גואטה: אדוני היושב-ראש, תודה לך על הדיון הענייני והפורה הזה.

יגאל גואטה: נכון שמפליא שזה הגיע רק עכשיו, אבל בשביל מה היינו צריכים אותך אם לא לטפל בנושאים האלה?

יגאל גואטה: הנושא הזה כל הזמן מדובר, במיוחד כשמתקרבים לתקופות החגים, ואני רוצה להתעסק בנקודה שחברי חבר הכנסת יעקב אשר אמר ב"קצירת העומר".

יגאל גואטה: לכאורה יבואו אנשים ויגידו, תשמעו, יש היצע וביקוש, ובכל העולם מקובל ככה, גם באוגוסט המחירים של הטיסות לאילת עולים.

יגאל גואטה: אבל העניין של היחס הוא הנושא המהותי פה.

יגאל גואטה: זה נראה ממש עושק וגזל, כאילו החליטו להתלבש עליהם - - -

מכלוף מיקי זוהר: זה לא רק נראה, זה אכן עושק וגזל.

יגאל גואטה: הרי ברור שאם באוגוסט יעלו את הטיסות לאילת פי חמישה או פי שישה אז יקום קול זעקה בכל הארץ.

יגאל גואטה: אבל פה - - -

מכלוף מיקי זוהר: אבל יש הבדל אחד בין אילת לבין אומן:

מכלוף מיקי זוהר: שמי שצריך להגיע לאומן על בסיס האמונה שלו ישלם גם 3,000 דולר כדי להיות שם, לעומת אילת, ששם זה פנאי ובילוי, שאני יכול לנסוע לטבריה או לדרום או לצפון.

מכלוף מיקי זוהר: אבל פה אין לו ברירה, כובלים אותו.

יגאל גואטה: נכון.

יגאל גואטה: ולכן צריך לתת את הדעת על זה ולגמור את הסיפור הזה במהרה, כדי שכבר בשנה הזאת אנשים יוכלו ליהנות מכרטיס במחיר סביר ונורמלי.

יגאל גואטה: ודרך אגב, לפחות ממה שאני מכיר, אלה שנוסעים לנופשים הם אנשים שבדרך כלל הפרוטה מצויה בכיסם.

יגאל גואטה: לעומת זאת, במקרה שלנו רוב האנשים שאני מכיר זה אנשים מעוטי יכולת, אנשים שממש מקוששים - - -

מכלוף מיקי זוהר: נכון מאוד.

מכלוף מיקי זוהר: מוסרים את הנפש בשביל להגיע לשם.

<קריאה: אז אולי שהמדינה באמת תסבסד את זה.

<קריאה: ..

מכלוף מיקי זוהר: זה לא יקרה, אנחנו לא נסבסד את זה, אבל אנחנו לא ניתן לדבר הזה להימשך.

מכלוף מיקי זוהר: ועכשיו נשמע את חברות התעופה.

מכלוף מיקי זוהר: בואו תסבירו מה פשר המחיר הזה.

מכלוף מיקי זוהר: מי רוצה לדבר ראשון?

מכלוף מיקי זוהר: אל על, בבקשה.

יגאל גואטה: ובבקשה אל תגידו לנו היצע וביקוש, כי אנחנו מעבר לזה.

מכלוף מיקי זוהר: בבקשה, בואו תסבירו למה אנחנו צריכים לשלם בראש השנה 1,000 דולר לכרטיס.

יעקב אשר: מי נמצא?

יעקב אשר: איזה חברות?

<אריאלה אהרון: אל על.

יעקב אשר: ומי עוד?

<קריאה: רק אל על.

יעקב אשר: רק אל על הגיעו?

יעקב אשר: אז קודם כול צריך להגיד להם מילה טובה על זה שהם היחידים שהגיעו ובאו.

יעקב אשר: ועכשיו תעזרו לנו להבין מה עושים עם כולם.

מכלוף מיקי זוהר: שלומי מאל על, תסביר לנו למה אנחנו צריכים לשלם 1,000 דולר בראש השנה במקום 200 דולר ביום רגיל.

<שלומי זפרני: אני אגיד כמה דברים.

<שלומי זפרני: אחד, אל על מהווה לכל היותר 20% מהפעילות לאומן.

<קריאה: כולל סאן דור?

<שלומי זפרני: כולל סאן דור.

<קריאה: אז היא יכולה להיות 80% אם היא תוריד את המחיר.

מכלוף מיקי זוהר: נכון, ואנחנו גם נוודא את זה.

מכלוף מיקי זוהר: אם אל על תעשה מחיר הוגן היא תקבל את הרישיונות, לא צריך אף אחד אחר, שרק אל על תטיס.

מכלוף מיקי זוהר: יש לכם הרבה מטוסים.

<שלומי זפרני: אני לא מדבר על הכמות שאנחנו מטיסים, אנחנו מטיסים את הכמות שאנחנו מסוגלים, כאשר יש פה גם מגבלות תפעוליות.

<שלומי זפרני: אנחנו לא חלק מקרטל.

<שלומי זפרני: המחירים נקבעים אצלנו בהתאם לשיקולים - - -

מכלוף מיקי זוהר: מה השיקולים, תסביר.

מכלוף מיקי זוהר: למה 1,000 דולר לכרטיס?

מכלוף מיקי זוהר: כמה אנשים יש במטוס?

<שלומי זפרני: רק נציין דבר אחד - - -

מכלוף מיקי זוהר: תענה לי לשאלות.

<שלומי זפרני: אני נותן לך נתון אחד ומשם אני אענה לך על השאלה.

<שלומי זפרני: מרבית המושבים של אל על סביב ראש השנה נמכרים לסיטונאים ומשם זה עובר ללקוח הסופי.

מכלוף מיקי זוהר: זאת אומרת שהסיטונאים מפקיעים את המחירים?

<שלומי זפרני: אנחנו לא מגדירים את המחירים ללקוח הסופי ואני לא יודע לענות לא על 1,000, לא על 800 ולא על 600.

מכלוף מיקי זוהר: אז אתה אומר שאתם מוכרים לו ב-200 דולר נגיד, והוא מוכר את זה ב-1,000?

<שלומי זפרני: אנחנו מוכרים במחיר המסוכם מול הסיטונאי - - -

מכלוף מיקי זוהר: מה המחיר?

<שלומי זפרני: אנחנו לא נציין הסכמים מסחריים מול - - -

מכלוף מיקי זוהר: למה?

<שלומי זפרני: אלה הסכמים מסחריים סגורים מול לקוחות שלנו, אנחנו לא מפרסמים את המחירים.

מכלוף מיקי זוהר: בחייך, נו, הרי אתה לא יכול לומר כי אתה מוכר יקר.

<קריאות: - - -

מכלוף מיקי זוהר: הנה, גואטה הבריק פה בשאלה: האם מחיר הכרטיס שאתם מוכרים לסיטונאי ערב ראש השנה זהה למחיר הרגיל בשאר ימות השנה, או שהוא יקר יותר?

<שלומי זפרני: המחיר הוא - - -

<יונתן צוויקל: אני חושב שזה לא רעיון טוב לדבר על מחירים במצב כזה.

<יונתן צוויקל: אחד המקרים שבהם נוצרים תיאומים זה כשמתחרים נותנים את המחירים שלהם - - -

מכלוף מיקי זוהר: בסדר, אז לא נדבר על המחירים.

יגאל גואטה: כן, בדיוק בגללנו יעשו את הקרטל הזה.

יגאל גואטה: ..

מכלוף מיקי זוהר: הוא כבר קיים, חביבי.

מכלוף מיקי זוהר: תראו איזה ג'נטלמן אני.

מכלוף מיקי זוהר: שלומי, אתה באת לפה ואני מכבד אותך על זה.

מכלוף מיקי זוהר: כל הכבוד שבאת.

מכלוף מיקי זוהר: אני לא אמשיך לשאול אותך שאלות, כדי לא לסבך אותך יותר.

מכלוף מיקי זוהר: כי הרי כל שאלה שאני אשאל אותך, לא תהיה לך תשובה טובה עליה.

מכלוף מיקי זוהר: כי אין תשוב.

מכלוף מיקי זוהר: אין תשובה למחיר של 1,000 דולר.

מכלוף מיקי זוהר: גם הטענה שהטיסה נוסעת מלאה וחוזרת ריקה, זה יכול במקסימום להכפיל את המחיר הרגיל, 400 דולר במקום 200 דולר.

מכלוף מיקי זוהר: אבל לקפוץ מ-200 דולר ל-1,000 דולר – אין לזה תשובה.

מכלוף מיקי זוהר: אין, פשוט אין, חוץ מתאוות בצע ורצון לנצל את הכוח.

יגאל גואטה: אם תקבילו את זה לכל טיסה בטווח השעות שנוסעת לאומן, תראו שזה לא דומה לשום דבר.

מכלוף מיקי זוהר: עזוב, הוא בא, היה גיבור, ואנחנו לא נעשה לו את זה יותר קשה.

מכלוף מיקי זוהר: כל הכבוד שבאתם, אל על, למרות שאין לכם הרבה מה לומר.

<שלומי זפרני: חשוב לי לציין שוב שאנחנו לא קובעים את המחיר הסופי ללקוח, ולכן הפער הוא לא - - -

מכלוף מיקי זוהר: כן, אבל אתם מתחילים גבוה, אתם לא מתחילים מהמחיר הרגיל.

מכלוף מיקי זוהר: אגב, סתם שאלה: כמה נוסעים נכנסים במטוס ממוצע?

<שלומי זפרני: זה בין 180 מושבים לבין 400 מושבים, תלוי בסוג המטוס.

מכלוף מיקי זוהר: אז בוא נגיד שזה ממוצע של 300 מושבים.

<שלומי זפרני: קשה לעשות ממוצע של מושבים.

מכלוף מיקי זוהר: אז בוא נגיד שזה 200 מושבים למטוס קטן.

מכלוף מיקי זוהר: 200 מושבים בימים כתיקונם - - -

יגאל גואטה: אין בעיה לשים מטוסים גדולים.

מכלוף מיקי זוהר: בימים כתיקונם אתם מטיסים מטוס כזה לאוקראינה ב-40,000 דולר הלוך ו-40,000 דולר חזור.

מכלוף מיקי זוהר: זה מה שאתם מרוויחים, 40,000 או 50,000 דולר הלוך וחזור.

מכלוף מיקי זוהר: זאת אומרת שהעלות של טיסה כזאת בימים כתיקונם זה בערך 100,000 דולר בשביל לייצר רווח, כי הרי אתם לא טסים בהפסד, אתם טסים ברווח.

מכלוף מיקי זוהר: ואז מגיע ראש השנה, יום מיוחד, הרבי נחמן מזמין את כולם אליו - - -

<קריאה: על חשבונו.

מכלוף מיקי זוהר: אבל בסוף זה הולך בדרך עקיפה לחברות התעופה.

מכלוף מיקי זוהר: ..

מכלוף מיקי זוהר: אתה יודע כמה זה עולה?

מכלוף מיקי זוהר: 200,000 דולר.

מכלוף מיקי זוהר: 200,000 דולר.

יעקב אשר: בראש השנה נגזרת הפרנסה לאנשים הפרטיים – וכנראה גם לחברות התעופה.

יגאל גואטה: אדוני היושב-ראש, עוד שאלה קטנה שאני חושב שכדאי להציג אותה לחברת התעופה.

יגאל גואטה: בואו ניקח מדינה דומה מבחינת המרחק, למשל צ'כיה, פראג, שזה שלוש שעות טיסה.

יגאל גואטה: עכשיו בואו ניקח את המחיר הכי גבוה לצ'כיה במהלך השנה.

מכלוף מיקי זוהר: 350 דולר, 400 דולר, 500 דולר.

יגאל גואטה: זה לא דומה בשום צורה ל-1,000 דולר.

מכלוף מיקי זוהר: גם ל-500 או 600 דולר פראג מגיעה.

יגאל גואטה: אין, לא מגיעה.

יגאל גואטה: קח את העונה הכי חמה, את הטיסות הכי יקרות.

יגאל גואטה: שהוא ייתן לנו את הנתון כמה אל על מטיסה לצ'כיה הכי יקר.

מכלוף מיקי זוהר: אני חושב ש-600 דולר.

<שלומי זפרני: בין 800 ל-900 דולר, זה המחיר המקסימלי לצ'כיה, ואתם מוזמנים לבדוק אותנו.

יגאל גואטה: זה רק אם הרבי מאומן יגיע בראש השנה לצ'כיה.

יגאל גואטה: הרי אין מחיר כזה של 900 דולר לצ'כיה.

<קריאות: - - -

יגאל גואטה: אני חייב לספר לוועדה סיפור שקרה לי.

יגאל גואטה: אדוני היושב-ראש, לפני שעה הייתי בדרך למשכן וקיבלתי טלפון מאדם שהשם שלו שמור במערכת.

יגאל גואטה: הוא אומר לי, אתה חבר הכנסת גואטה?

יגאל גואטה: תקשיב, רק אתה יכול לעצור את הסיפור הזה וכולי וכולי וכולי.

יגאל גואטה: .. אני לומד בישיבת המקובלים...

יגאל גואטה: ותדע לך שהרב שלי אמר חד-משמעית שהוא היה שותף למבצע חשאי מלפני 30 שנה שהביאו את רבי נחמן מאומן לפה והוא קבור פה.

<קריאות: - - -

מכלוף מיקי זוהר: אתה עכשיו רוצה לעשות לנו בלגן?

מכלוף מיקי זוהר: עזוב אותך עכשיו מהשטויות האלה...

יעקב אשר: אני רוצה להציע הצעה פרקטית.

יעקב אשר: אני חושב שמיצינו את הדיון של היום.

יעקב אשר: אבל לא מיצינו אותו אם לא תקבע היום שבעוד חודש יהיה דיון נוסף, שבו יבואו עם כל התשובות – גם החברות, גם רשות ההגבלים, גם משרד התחבורה, גם שדות התעופה.

יעקב אשר: אל תסתכל אחורה, תסתכל קדימה.

יעקב אשר: יש פה 30,000 איש שנוסעים בגלל אמונה, לא בשביל שמש ולא בשביל ים ולא בשביל כלום, רק בגלל האמונה שלהם.

יעקב אשר: אם מדינת ישראל תנצל את האמונה הזאת כדי שהחברות יעשו כסף, זה יהיה עוול שאנחנו לא יכולים לתת לו לקרות.

יעקב אשר: אז בואו ניקח את החודש הזה, יהיה דיון נוסף, שבו תבואו עם כל התשובות.

יעקב אשר: ואני אומר עוד פעם, שאפו לך על הדיון הזה.

יעקב אשר: תחזקנה ידיך.

יעקב אשר: אתה יודע, ככל שאתה תטפל באנשים שמרוויחים הרבה כסף, ינסו לטפל בך.

יעקב אשר: אבל תהיה רגוע - - -

מכלוף מיקי זוהר: אני חי עם זה, אני כבר כל היום בתחקירים, אתה לא רואה את החדשות?

מכלוף מיקי זוהר: מהבוקר עד הערב.

יעקב אשר: בשביל זה אני אומר את זה.

יעקב אשר: אנחנו איתך, תחזקנה ידיך, כי אתה איש ישר, הגון ואכפת לך מהאזרח הקטן.

מכלוף מיקי זוהר: תודה רבה.

מכלוף מיקי זוהר: אבל אני אגיד לך איפה הבעיה של כל הטייקונים האלה שינסו לרדוף אותי: שכל מה שכבר יכלו להוציא, הוציאו.

מכלוף מיקי זוהר: וזהו, נגמר.

יגאל גואטה: אז יוציאו גם מה שלא קיים.

מכלוף מיקי זוהר: חברים, אני רוצה לסכם את הדיון.

מכלוף מיקי זוהר: הוועדה למדה כי מדובר בכ-30,000 איש שנוסעים לאומן מדי ראש השנה.

מכלוף מיקי זוהר: הוועדה מזועזעת מהעובדה שעד עצם היום הזה אף גורם לא נתן את הדעת לכך.

מכלוף מיקי זוהר: הוועדה קובעת כי מדובר בניצול ציני של אוכלוסייה שנוהרת לאומן מתוך אמונה וציווי מדי שנה.

מכלוף מיקי זוהר: הוועדה למדה כי בסוגיה זו מדובר בשוק מלאכותי של עלות הטיסות, ויש מחיר אחיד וקבוע.

מכלוף מיקי זוהר: הוועדה מזועזעת מהעובדה שבראש השנה המחיר מופקע פי חמישה וכי אין כל הצדקה לכך.

מכלוף מיקי זוהר: גם אם מדובר בטיסה שיוצאת מלאה וחוזרת ריקה - - -

יעקב אשר: זה עד פי חמישה.

יעקב אשר: גם אם זה פי שלושה זה לא טוב.

מכלוף מיקי זוהר: אוקיי.

מכלוף מיקי זוהר: הוועדה תפנה למנכ"ל הרשות להגנת הצרכן ותדרוש לפעול באופן מידי לבחינה מעמיקה ויסודית של סוגיית מחירי הטיסה לאומן בראש השנה בהשוואה לשאר ימות השנה, ולהעביר לוועדה את המסקנות בתוך שבועיים מהיום, לקראת דיון נוסף שתקיים הוועדה בנושא.

מכלוף מיקי זוהר: הוועדה רשמה לפניה את התחייבות הרשות להגבלים עסקיים לטפל בפניות שיתקבלו בסוגיה הנ"ל ודורשת לבחון את כלל הפניות ולהעביר לוועדה הצעות לפתרון בתוך שבועיים מהיום.

מכלוף מיקי זוהר: הוועדה תקיים דיון המשך בעוד חודש מהיום.

מכלוף מיקי זוהר: הוועדה קובעת כי נדרשת פעולה אגרסיבית ונקיטת אמצעים וסנקציות לביטול עסקות של טיסות עם החברות המפעילות, על מנת למצוא פתרון פעם אחת ולתמיד.

מכלוף מיקי זוהר: תודה רבה.

<אילנה מזרחי: אפשר רק הבהרה אחת אחרונה?

<אילנה מזרחי: אני רק רוצה לציין שעד היום הפעילות של הרשות להגנת הצרכן בעצם התבצעה בכל ההגנות הנדרשות סביב ההגנה לצרכן, מבלי להתעסק במחיר.

<אילנה מזרחי: אנחנו נעשה כל מה שאנחנו יכולים כדי לסייע לוועדה לפתור את הבעיה, אבל לשים את הרשות להגנת הצרכן במקום שבו היא נושאת את הנטל של לפתור את הבעיה - - -

מכלוף מיקי זוהר: כולנו בחדר הזה, ללא יוצא מן הכלל, נושאים בנטל, כולל הרשות להגנת הצרכן.

<יונתן צוויקל: אני רוצה עוד הערה קטנה.

<יונתן צוויקל: אנחנו נעשה מאמץ לעשות בדיקה ראשונית - -

מכלוף מיקי זוהר: אני מודה לך וסומך עליך.

<יונתן צוויקל: - - אבל כפי שאמרת בעצמך, בדיקות אצלנו אורכות זמן ואני לא יכול להתחייב שיהיו לנו תשובות עוד שבועיים - - -

מכלוף מיקי זוהר: אני מבין את זה.

מכלוף מיקי זוהר: תבואו עוד חודש ותגידו מה עשיתם בינתיים.

מכלוף מיקי זוהר: תודה רבה, הישיבה נעולה.